**ADATVÉDELMI ÉS ADATKEZELÉSI**

**TÁJÉKOZTATÓ**

# I. ADATKEZELŐ BEMUTATÁSA

Az **Óbudai Egyetem** (a továbbiakban: Egyetem, Adatkezelő, vagy „Mi”) belső adatkezelési folyamatai jogszerűségének és az érintettek jogainak biztosítása céljából az alábbi adatvédelmi tájékoztatót alkotja.

|  |  |
| --- | --- |
| Adatkezelő megnevezése: | **Óbudai Egyetem** |
| Intézményi azonosító szám: | **FI12904** |
| Adatkezelő székhelye: | **1034 Budapest, Bécsi út 96/B** |
| Adatkezelő elektronikus címe: | [**jog@uni-obuda.hu**](mailto:jog@uni-obuda.hu) |
| Adatkezelő képviselője: | **Prof. Dr. Kovács Levente rektor** |
| Adatvédelmi tisztviselő: | **Bovard Kft. (info@bovard.hu)** |

Az Adatkezelő, mint felsőoktatási intézmény a nemzeti felsőoktatásról szóló 2011. évi CCIV. törvényben (a továbbiakban: Nftv.) meghatározottak szerint – az oktatás, a tudományos kutatás, a művészeti alkotótevékenység mint alaptevékenység folytatására – létesített szervezet. Közfeladatainak ellátása, végrehajtása során szükségszerűen felmerül személyes adatok kezelése.

Az Adatkezelő a személyes adatokat valamennyi hatályos, de elsősorban az alábbi jogszabályok előírásai szerint kezeli:

* az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.),
* az Európai Parlament és a Tanács (EU) 2016/679 rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet; a továbbiakban: Rendelet).

Az Adatkezelő a személyes adatokat bizalmasan kezeli, az adatok megőrzése érdekében megtesz minden az adattároláshoz, adatkezeléshez kapcsolódó informatikai és egyéb biztonságos adatkezelést elősegítő technikai és szervezési intézkedést.

**Fogalmak**

A jelen tájékoztató fogalmi rendszere megegyezik a Rendelet 4. cikkében meghatározott értelmező fogalommagyarázataival, illetve bizonyos pontokban kiegészítetten az Infotv. 3. § értelmező rendelkezéseivel.

Amikor a jelen tájékoztató adatokról, vagy adatkezelésről rendelkezik, azon személyes adatokat,

illetve ezek kezelését kell érteni.

**\*\*\*\*\***

# II. ADATKEZELÉSI CÉL: Kooperatív képzés megszervezése és lebonyolítása

Az Egyetem Neumann János Informatikai Kara (a továbbiakban: NIK) ún. „IO - kooperatív képzés”-t szervez, mely az Egyetem nappali alap-, vagy mesterképzéséhez kapcsolódó kiegészítő gyakorlati modul, melynek során az Egyetem és valamely külső szervezet mint kooperáló partner együttműködnek annak érdekében, hogy a modulban való részvétel feltételeinek megfelelő egyetemi hallgatók specializációjuknak megfelelő szakmai gyakorlatot szerezzenek (a továbbiakban: kooperatív képzés). A kooperatív szakmai gyakorlat 5 hónapos egységekben valósul meg, heti 3 vagy 4 napos időtartamban.

Az Egyetem a kooperatív képzés biztosítása érdekében együttműködési megállapodást köt különböző szervezetekkel (kooperáló partnerek), akik kiírják azon kooperatív gyakorlati pozícióikat, melyekre ezen képzésben résztvevő egyetemi hallgatókat várják. Ezen kiírásokat az Egyetem közzéteszi, és a meghirdetett pozíciókat a hallgatók megpályázhatják. A hallgatói pályázatok alapján a kooperáló partner interjúztatja és kiválasztja a neki megfelelő hallgatókat, majd az Egyetemmel sor kerül az adott hallgató(k)ra vonatkozó megállapodás megkötésére. A hallgatók a jelentkezés folyamatát maguk intézik, pályázati anyagukat maguk küldik meg a kooperáló partner felé, az Egyetem ugyanakkor segítséget nyújt(hat) a hallgatóknak azzal, hogy pályázati anyagukat előzetesen átnézi, és javaslatokat, észrevételeket tesz az anyag jobbá tétele érdekében. A felvett hallgatókról a kooperáló partner tájékoztatja az Egyetemet is.

A kooperáló partner a kooperatív gyakorlat teljesítését igazolja az Egyetem felé.

A kooperatív képzésben résztvevő hallgató munkája/szakmai gyakorlata alapján díjazásra, pénzbeli támogatásra jogosult, melyet az Egyetem és a partner megállapodásának megfelelően vagy a kooperáló partner fizet meg a hallgató felé (vagy ha iskolaszövetkezeten keresztül történik a foglalkoztatás, akkor az iskolaszövetkezet), vagy a hallgató azt ösztöndíj formájában kapja meg az Egyetemtől.

A képzés szervezésében az Egyetemmel együttműködhet a Schönherz Iskolaszövetkezet (székhely: 1115 Budapest, Bartók Béla út 152/H.; a továbbiakban: Schönherz) is, amely az Egyetemmel kötött együttműködési megállapodás alapján részt vehet a gyakorlóhelyek felkutatásában, valamint a hallgatók és a kooperáló partnerek közötti kapcsolat elősegítésében. Ennek keretében az Egyetem, a kooperáló partner és a Schönherz háromoldalú együttműködési megállapodást köthet egymással.

Amennyiben a Schönherz is közreműködik a hallgató gyakorlóhelyhez történő küldésében, a hallgató adatait – a jelentkezés és közvetítés lebonyolítása érdekében – a Schönherz is megismerheti. Ebben az esetben a kapcsolattartás és az együttműködés során a Schönherz a hallgató és a gyakorlóhely között közvetítő szerepet tölt be, ugyanakkor a kooperatív gyakorlat teljesítéséről szóló adatok megküldése továbbra is kizárólag az Egyetem részére történik.

A kooperatív képzéssel és annak lebonyolításával kapcsolatban felmerülő személyesadat-kezelésről a jelen tájékoztatón keresztül nyújt az Egyetem tájékoztatást.

**Adatkezelés célja**

Az adatkezelés célja az Egyetem kooperatív képzésének megszervezése és lebonyolítása, illetve ezen keresztül a képzésben résztvevő hallgatók számára lehetőség biztosítása az egyetemi félévekhez igazodó és a képzéshez illeszkedő munkahelyen és munkakörben a megszerzett tudás és a gyakorlati készségek együttes alkalmazására, az elméleti és gyakorlati ismeretek összekapcsolására, a munkahely és munkafolyamatok megismerésére, a szakmai kompetenciák gyakorlására.

A képzés lebonyolításával kapcsolatban az adatkezelés további célja, hogy a képzésre jelentkezőket azonosítsa, velük a kapcsolatot a képzés vonatkozásában tartsa, a képzésben való részvételi jogosultságukat, továbbá a képzés részét képező gyakorlat teljesítését ellenőrizze. Amennyiben a hallgatók részére a képzéssel kapcsolatban ösztöndíj kerül kifizetésre, az adatkezelés célja ezen kifizetés biztosítása és az ösztöndíjjal való elszámolás is.

Amennyiben a jelentkezés folyamatában az Egyetem segítséget nyújt, az adatkezelés célja a pályázati anyagok ellenőrzése és a hallgatók segítése a pályázati anyaguk jobbítása érdekében, továbbá ezen keresztül annak elősegítése, hogy a hallgató elnyerje az általa megpályázni kívánt kooperatív gyakorlati pozíciót.

**Kezelt személyes adatok és azok jogalapja**

A képzésre való jelentkezéssel és a képzés megszervezésével összefüggésben általánosságban kezelt adatok:

1. az érintett azonosításához,
2. a vele való kapcsolattartáshoz, valamint
3. a képzésben való részvételre való jogosultsága megállapításához és a gyakorlat biztosításához (annak feltételeinek megállapításához)

szükséges adatok.

Az Egyetem ezen túlmenően kezeli:

1. a kooperatív képzéssel kapcsolatos adatokat, valamint a kooperatív gyakorlat teljesítésével kapcsolatos, a kooperáló partner által kiállított igazolásban szereplő adatokat, illetve
2. ha a hallgató részére a képzésben való részvételért ösztöndíj jár, ezen ösztöndíj kifizetéséhez, az azzal való elszámoláshoz szükséges adatokat.

Abban az esetben, ha a jelentkezés folyamatában az Egyetem segítséget nyújt, az Egyetem kezeli egyúttal az érintettek pályázati anyagában, így elsősorban önéletrajzában, az érintett által megadott adatokat, ezeket ugyanakkor az Egyetem nem őrzi meg, a hallgatónak adott visszajelzést követően a nála lévő anyagokat törli, megsemmisíti.

Az adatkezelés az Egyetem által végzett közfeladat végrehajtásához szükséges, mely jelen esetben konkrétan segítség nyújtása a hallgatóknak a tanulmányaik alatt a karriertervezésben szakmai kompetenciák gyakorlásának biztosításán keresztül, illetve szakmai gyakorlat lehetőségének biztosítása az Nftv. 15. § (3) bekezdésének megfelelően, így jogalapja a Rendelet 6. cikk (1) bekezdés e) pontja. Ennek megfelelően az érintettet – a jelen tájékoztató III. pontjában írtak szerint – megilleti a tiltakozás joga.

**Személyes adatok forrása**

Az érintett, az Egyetem NEPTUN tanulmányi rendszere, valamint a kooperáló partner az érintett szakmai gyakorlatának teljesítésével összefüggő adatai vonatkozásában.

**Hozzáférés a személyes adatokhoz**

A személyes adatok kezelésére az Adatkezelő kizárólag azon munkavállalói jogosultak, akiknek a személyes adatok kezelése a munkaköri feladatai közé tartozik.

A kooperatív gyakorlattal kapcsolatban önálló adatkezelőnek minősül a kooperáló partner is, a kapcsolatot a partnerrel ugyanakkor maga a hallgató tartja, így adattovábbítást a partner irányába az Egyetem nem végez. A kooperáló partnerek személyéről az Egyetem a pályázati kiírások közzététele útján tájékoztatja az érintetteket.

Amennyiben a Schönherz is részt vesz a hallgató és a gyakorlóhely közötti kapcsolat létrehozásában, a hallgató személyes adatai – különösen a jelentkezéshez szükséges dokumentumai – a Schönherz munkatársai számára is hozzáférhetők lehetnek a közvetítési folyamat során. A Schönherz kizárólag az együttműködés és a közvetítés lebonyolításához szükséges adatokat kezeli. Ebben az esetben a Schönherz önálló adatkezelőként jár el a saját tevékenységére kiterjedően.

**Személyes adatok továbbítása harmadik országba vagy nemzetközi szervezet részére**

A személyes adatokat az Adatkezelő nem továbbítja sem harmadik országba, sem nemzetközi szervezethez.

**Személyes adatok kezelésének időtartama**

A képzéssel kapcsolatos adatokat, tekintve, hogy a képzés a hallgató egyetemi tanulmányainak részét képezi, az Nftv. 3. mellékletében I/B. alcím 1. bd), bl) és 3. pontjai alapján a hallgatói jogviszony megszűnésére vonatkozó bejelentéstől számított nyolcvan évig kezeli.

Amennyiben a képzéssel kapcsolatban a hallgató ösztöndíjban részesül, az erre vonatkozó adatokat az Egyetem szintén az Nftv. 3. mellékletében I/B. alcím 1. be) és 3. pontja alapján a hallgatói jogviszony megszűnésére vonatkozó bejelentéstől számított nyolcvan évig kezeli.

Amennyiben az Egyetem a jelentkezés folyamatában a pályázati anyagok előzetes áttekintésén keresztül segítséget nyújt a hallgatónak, a hallgató pályázati anyagát kizárólag a hallgatónak azzal kapcsolatban adott visszajelzéséig őrzi meg.

**Automatizált döntéshozatal és profilalkotás**

Egyik sem történik az adatkezelés során.

**Személyes adatok szolgáltatása**

A személyes adatok szolgáltatása önkéntes, ugyanakkor a kooperatív képzésben való részvétel feltételét képezi.

**\*\*\*\*\***

# III. AZ ÉRINTETT JOGAI AZ ADATKEZELÉSHEZ KAPCSOLÓDÓAN

**Tájékoztatáshoz való jog**

Az érintettnek joga van az adatkezeléssel kapcsolatos tájékoztatáshoz, melyet az Adatkezelő jelen tájékoztató rendelkezésre bocsátása útján teljesít.

**Hozzájáruláson alapuló adatkezelések**

Amennyiben valamely adatkezelés jogalapja az érintett hozzájárulása, akkor jogosult bármikor a korábban az adatkezelésre adott hozzájárulását visszavonni. Fontos azonban tudnia, hogy a hozzájárulás visszavonása kizárólag azon adatokra vonatkozhat, amelyek kezelésének más jogalapja nincs. Amennyiben az érintett személyes adatok kezelésének más jogalapja nincs, abban az esetben a hozzájárulás visszavonását követően a személyes adatokat az Adatkezelő véglegesen és visszaállíthatatlanul törli. A hozzájárulás visszavonása a Rendelet alapján a visszavonás előtt a hozzájárulás alapján végrehajtott adatkezelés jogszerűségét nem érinti.

**Hozzáférési jog**

Az érintettet kérelmére az Adatkezelő bármikor tájékoztatást nyújt arról, hogy az érintett személyes adatainak kezelése folyamatban van-e és ha igen, akkor a személyes adatokhoz és a következő információkhoz hozzáférést biztosít:

1. az adatkezelés céljai;
2. az érintett személyes adatok kategóriái;
3. azon címzettek vagy címzettek kategóriái, akikkel, illetve amelyekkel az Adatkezelő a személyes adatokat közölte vagy közölni fogja, ideértve különösen a harmadik országbeli címzetteket, illetve a nemzetközi szervezeteket;
4. a személyes adatok tárolásának tervezett időtartama, vagy ha ez nem lehetséges, ezen időtartam meghatározásának szempontjai;
5. az érintett tájékoztatást kap továbbá azon jogáról, hogy kérelmezheti az Adatkezelőtől a rá vonatkozó személyes adatok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen;
6. a valamely felügyeleti hatósághoz címzett panasz benyújtásának, illetve bírósági eljárás megindításának joga;
7. ha az adatokat nem közvetlenül az érintettől gyűjtötte az Adatkezelő, úgy az adatok forrására vonatkozó minden elérhető információ;
8. ha sor kerül automatizált döntéshozatalra, ennek tényéről, ideértve a profilalkotást is, valamint legalább ezekben az esetekben az alkalmazott logikáról, tehát arról, hogy az ilyen adatkezelés milyen jelentőséggel, és az érintettre nézve milyen várható következményekkel bír.

Az Adatkezelő az adatkezelés tárgyát képező személyes adatok másolatát kérelemre szintén az érintett rendelkezésére bocsátja.

**Személyes adatok helyesbítéséhez való jog**

Az érintett bármikor jogosult arra, hogy kérésére indokolatlan késedelem nélkül az Adatkezelő helyesbítse a rá vonatkozó pontatlan személyes adatokat. Figyelembe véve az adatkezelés célját, az érintett jogosult arra is, hogy kérje a hiányos személyes adatok – egyebek mellett kiegészítő nyilatkozat útján történő – kiegészítését.

Az adat helyesbítésének (módosításának) kérése esetén a módosítani kért adat valóságát az érintettnek szükséges alátámasztania, valamint az érintettnek szükséges igazolnia azt is, hogy valóban az arra jogosult személy kéri az adat módosítását. Az Adatkezelő csak így tudja megítélni azt, hogy az új adat valós-e, és ha igen, akkor módosíthatja-e a korábbi adatot.

Az Adatkezelő felhívja tovább a figyelmet arra, hogy a személyes adataiban bekövetkezett változást az érintett mielőbb jelentse be, ezzel is megkönnyítve a jogszerű adatkezelést, valamint a jogainak érvényesülését.

**Törléshez való jog**

Az érintett kérésére az Adatkezelő indokolatlan késedelem nélkül köteles törölni az érintettre vonatkozó személyes adatokat, ha az alábbi indokok valamelyike fennáll:

1. az Adatkezelőnek a személyes adatokra már nincs szüksége abból a célból, amelyből azokat gyűjtötte vagy más módon kezelte;
2. az érintett tiltakozik az adatkezelés ellen, és nincs elsőbbséget élvező jogszerű ok az adatkezelésre;
3. a személyes adatokat az Adatkezelő jogellenesen kezeli;
4. a személyes adatokat az Adatkezelőre alkalmazandó uniós vagy tagállami jogban előírt jogi kötelezettség teljesítéséhez törölni kell.

**Az adatkezelés korlátozásához való jog**

Az érintett jogosult arra, hogy kérésére az Adatkezelő korlátozza az adatkezelést, ha az alábbiak valamelyike teljesül:

1. vitatja a személyes adatok pontosságát; ez esetben a korlátozás arra az időtartamra vonatkozik, amely lehetővé teszi, hogy az Adatkezelő ellenőrizze a személyes adatok pontosságát;
2. az adatkezelés jogellenes, és ellenzi az adatok törlését, ehelyett kéri azok felhasználásának korlátozását;
3. az Adatkezelőnek már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez; vagy
4. az érintett tiltakozott az adatkezelés ellen; ez esetben a korlátozás arra az időtartamra vonatkozik, amíg megállapításra nem kerül, hogy az Adatkezelő jogos indokai elsőbbséget élveznek-e az érintett jogos indokaival szemben.

**Tiltakozáshoz való jog**

Amennyiben a személyes adatok kezelése az Adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges [Rendelet 6. cikk (1) bekezdés e) pont], az érintett jogosult arra, hogy a saját helyzetével kapcsolatos okokból bármikor tiltakozzon személyes adatainak a kezelése ellen, ideértve az említett rendelkezéseken alapuló profilalkotást is.

**Adathordozhatósághoz való jog**

Az érintett jogosult arra, hogy a rá vonatkozó, általa az Adatkezelő rendelkezésére bocsátott személyes adatokat tagolt, széles körben használt, géppel olvasható formátumban megkapja, továbbá jogosult arra, hogy ezeket az adatokat az Adatkezelő egy másik adatkezelőnek továbbítsa, ha:

1. az adatkezelés az érintett hozzájárulásán, vagy a Rendelet 6. cikk (1) bekezdésének b) pontja szerinti szerződésen alapul; és
2. az adatkezelés automatizált módon történik.

# AZ ÉRINTETT JOGAINAK ÉRVÉNYESÍTÉSÉRE SZOLGÁLÓ ELJÁRÁSREND

Az érintett a fenti jogait a [jog@uni-obuda.hu](mailto:jog@uni-obuda.hu) címre megküldött elektronikus levelében, az Adatkezelő székhelyére eljuttatott postai levélben, illetve az Adatkezelő székhelyén személyesen tudja gyakorolni. Az Adatkezelő az érintett kérelmének vizsgálatát és teljesítését a beérkezését követően indokolatlan késedelem nélkül megkezdi. A kérelem alapján tett intézkedéseinkről az Adatkezelő a beérkezésétől számított 1 hónapon belül tájékoztatja az érintettet. Amennyiben a kérelmet az Adatkezelőnek nem áll módjában teljesíteni, úgy 1 hónapon belül tájékoztatja az érintettet a megtagadás okairól és a jogorvoslati jogairól.

Az érintett halálát követő öt éven belül a jelen tájékoztatóban meghatározott, az elhaltat életében megillető jogokat az érintett által arra ügyintézési rendelkezéssel, illetve közokiratban vagy teljes bizonyító erejű magánokiratban foglalt, az Adatkezelőnél tett nyilatkozattal – ha az érintett egy adatkezelőnél több nyilatkozatot tett, a későbbi időpontban tett nyilatkozattal – meghatalmazott személy jogosult érvényesíteni. Ha az érintett nem tett ennek megfelelő jognyilatkozatot, a Polgári Törvénykönyvről szóló 2013. évi V. törvény szerinti közeli hozzátartozója annak hiányában is jogosult a Rendelet 16. (helyesbítéshez való jog) és 21. cikkében (tiltakozáshoz való jog), valamint – ha az adatkezelés már az érintett életében is jogellenes volt vagy az adatkezelés célja az érintett halálával megszűnt – a Rendelet 17. (törléshez való jog) és 18. (az adatkezelés korlátozásához való jog) cikkében meghatározott, az elhaltat életében megillető jogokat érvényesíteni az érintett halálát követő öt éven belül. Az érintett jogainak e bekezdés szerinti érvényesítésére az a közeli hozzátartozó jogosult, aki ezen jogosultságát elsőként gyakorolja.

**\*\*\*\*\***

# IV. JOGORVOSLATI JOG AZ ADATKEZELÉSHEZ KAPCSOLÓDÓAN

A bírósági jogorvoslathoz való jogának érvényesítése érdekében az érintett az Adatkezelővel szemben bírósághoz fordulhat, ha megítélése szerint az Adatkezelő, illetve az általunk megbízott vagy rendelkezésünk alapján eljáró adatfeldolgozó, vagy közös adatkezelő a személyes adatait a személyes adatok kezelésére vonatkozó jogszabályban, vagy az Európai Unió kötelező jogi aktusában meghatározott előírások megsértésével kezeli. A bíróság az ügyben soron kívül jár el. A per elbírálása a törvényszék hatáskörébe tartozik. A per – az érintett választása szerint – az érintett lakóhelye vagy tartózkodási helye, vagy az Adatkezelő székhelye szerinti törvényszék (Fővárosi Törvényszék) előtt is megindítható.

A Nemzeti Adatvédelmi és Információszabadság Hatóságnál (NAIH) bejelentéssel az Adatkezelővel szemben bárki vizsgálatot kezdeményezhet arra hivatkozással, hogy személyes adatok kezelésével kapcsolatban jogsérelem következett be, vagy annak közvetlen veszélye fennáll, illetve hogy az adatkezeléshez kapcsolódó jogainak érvényesítését az Adatkezelő korlátozza, vagy ezen jogainak érvényesítésére irányuló kérelmét elutasítja. A bejelentést az alábbi elérhetőségek valamelyikén lehet megtenni:

Nemzeti Adatvédelmi és Információszabadság Hatóság (NAIH)

Postacím: 1363 Budapest, Pf. 9.

Cím: 1055 Budapest, Falk Miksa utca 9-11.

E-mail: ugyfelszolgalat@naih.hu

URL: <http://naih.hu>

Budapest, 2025. […]